
A Kerekerdő Bölcsőde minden reggel 7:00 órától fogadja az érkező gyermekeket. A gyermekek hazavitelére délután 17:00 óráig van lehetőség.
A gyermekek reggeli érkezése 8:00 óráig történik, a reggeliztetés 8:00-8:30 között zajlik. Legkésőbb 9:00-ig kérjük érkezzenek meg a bölcsődébe.
A bölcsődéből a gyermekeket csak a szülő/törvényes képviselő vagy az általa írásban meghatalmazott személy viheti el (személyi igazolvány bemutatása mellett), 14 éves kor alatti kiskorú gyermeknek nem adható ki. Ezekben az esetekben a kisgyermeknevelő telefonon próbál egy családtagot/törvényes képviselőt vagy írásban meghatalmazott felnőttet értesíteni.
A család és a bölcsőde kapcsolatának erősítésére lehetőséget biztosítunk a szülővel történő beszoktatáson túl a kisgyermeknevelő-szülő napi találkozásaira, a családi füzeten keresztül történő információcserére, szülői értekezletekre, egyéni és csoport beszélgetésekre. Módot adunk a családoknak a bölcsőde életébe való betekintésre is. Kérjük, hogy látogatásuk időpontját a intézményvezetőjével előre egyeztessék.
A családi füzetbe történő bejegyzéseiket szívesen vesszük, akár a gyermek egészségi állapotára, akár a gyermek fejlődésére, vagy otthoni eseményekre vonatkoznak.
Az étkezésért és a gondozásért fizetendő térítési díjat az intézmény nyitvatartási napjaira vonatkozóan havonta előre kell megfizetni.
Kérjük, hogy a térítési díjakat az előre jelzett napon pontosan fizessék be. Fizetési gondjaik esetén keressék az intézményvezetőjét, aki felvilágosítással és segítőkészséggel áll szíves rendelkezésükre.
Hiányzás esetén a szülő a távolmaradás okát 24 órán belül kérjük, közölje az intézmény vezetőjével, a tárgynapon reggel 9:00 óráig bejelentett hiányzást az étkezési térítési díj esetében a következő naptól tudjuk figyelembe venni. Kérjük, hogy hiányzás után a bölcsődébe visszatérést megelőző nap 9:00 óráig igényeljék a másnapi étkezést.
Két napon túli hiányzás esetén a bölcsőde automatikusan lemondja a gyermek étkezését, amit a szülőnek/törvényes képviselőnek a gyermek bölcsődébe érkezése előtt egy nappal újra kell rendelni.
A le nem mondott, megrendelt ételt a szülőnek/törvényes képviselőnek meg kell fizetni, jóváírásra már nincs lehetőség.
A közösség egészsége érdekében lázas (37,5°C és ennél magasabb hőmérsékletű), antibiotikumot szedő vagy fertőzésre gyanús gyermek a bölcsődét nem látogathatja. A családban előforduló fertőző betegségről kérjük a bölcsődét értesíteni szíveskedjenek.
Abban az esetben, ha a gyermek napközben megbetegszik a bölcsődében, a gyermek kisgyermeknevelője értesíti a szülőt/törvényes képviselőt, illetve a hozzátartozót. Betegség miatt hiányzó gyermeket gyógyulása után orvosi igazolással tudunk fogadni. A megtörtént kötelező védőoltásokról folyamatosan kérjük a tájékoztatást, az oltási könyv bemutatását. Kérjük, hogy a gyermek gyógyszer és ételérzékenységéről a szülő tájékoztassa a bölcsődét és a kivizsgálás eredményét (szakorvosi leletet, igazolást) szíveskedjenek bemutatni.
A bölcsődei átadóban minden gyermeknek külön szekrénye van a ruhák tárolására. Kérjük, hogy csak a legszükségesebb dolgokat tárolják a szekrényekben, mert a bölcsődében hagyott, illetve a gyermeken lévő vagy hozott tárgyakért felelősséget vállalni nem tudunk.
A gyermekek nyugalma érdekében az átadó helyiségben egy gyermekkel egyszerre maximum 2 kísérő tartózkodhat.
A bölcsőde ünnepnapokon és a hivatalos munkaszüneti napokon zárva tart. A nyári és téli zárást a szülők/törvényes képviselők igényeihez igazodva a fenntartó állapítja meg, melyről a szülőket/törvényes képviselőket minden év február 15.-ig tájékoztatjuk.
A bölcsőde területén, a bölcsőde udvarán és a bölcsőde 5 méteres körzetében a dohányzás szigorúan tilos!
A bölcsőde a Gyermekvédelmi törvény alapján a Gyermekvédelmi jelzőrendszer tagja, így köteles jelenteni a Gyermekjóléti Szolgálat felé, ha egy kisgyermek veszélyeztetését, elhanyagolását bántalmazását észleli.
A bölcsőde gyermekvédelmi felelőse: Klemencz Edit
A gyermeki jogok védelme, a szülői jogok gyakorlásának biztosításának céljából a bölcsődében érdekképviseleti fórum működik.
A gyermek joga, hogy
· segítséget kapjon a saját családjában történő neveléshez, személyiségének kibontakozásához, a fejlődését veszélyeztető helyzet elhárításához, a társadalomba való beilleszkedéshez,
· sérülés, tartós betegség esetén a fejlődését és személyisége kibontakoztatását segítő különleges ellátásban részesüljön,
· fejlődésére ártalmas környezeti és társadalmi hatások, valamint egészségére káros szerek ellen védelemben részesüljön,
· emberi méltóságát tiszteletben tartsák, a bántalmazással – fizikai, szexuális vagy lelki erőszakkal – az elhanyagolással szemben védelemben részesüljön,
· a hátrányos megkülönböztetés minden formájától mentes gondozásban-nevelésben részesüljön.
Az érdekképviseleti fórum tagjai:
· az ellátásban részesülő gyermekek szüleinek vagy törvényes képviselőinek választott képviselői,
· az intézmény dolgozóinak képviselői,
· az intézmény fenntartójának képviselői.
Az érdekképviseleti fórum:
· megvizsgálja az elé terjesztett panaszokat és dönt a hatáskörébe tartozó ügyekben,
· intézkedést kezdeményezhet az intézményvezetőnél, a fenntartónál, illetve más hatáskörrel rendelkező szervnél,
· véleményt nyilváníthat az intézményvezetőjénél a gyermekeket érintő ügyekben,
· egyetértési jogot gyakorol az intézményi házirend jóváhagyásánál,
· panasszal élhet az intézményvezetőjénél az ellátást érintő kifogások orvoslása, a gyermeki jogok védelme érdekében,
· évente legalább két alkalommal, illetve hatáskörét érintő esetben ülésezik.
Az intézményünkbe való beiratkozással a házirend rendelkezéseinek betartására is kötelezettséget vállal a szülő. A házirend betartását köszönjük.
Kérjük, hogy az intézmény működésével, a gyermekek ellátásával kapcsolatos véleményükkel, kifogásaikkal, panaszaikkal bizalommal forduljanak a Kerekerdő Bölcsőde vezetőjéhez (2724 Újlengyel, 247/12 hrsz., Tel: 06 29/385-121) az Érdekképviseleti Fórumhoz, a Polgármesteri Hivatalhoz (2724 Újlengyel Kossuth Lajos u. 69. Tel: 06 29/385-131).

…………………………
intézményvezető
A házirendben foglaltakat elolvastam és tudomásul vettem.
…………………………...				  ……………………………….

